CELEX: 32019D0309
Language: et
Date: 2019-02-18 00:00:00
Title: Nõukogu rakendusotsus (EL) 2019/309, 18. veebruar 2019, millega antakse Leedule luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

22.2.2019   
               
               
                  ET
               
               
                  Euroopa Liidu Teataja
               
               
                  L 51/17
               
            
         NÕUKOGU RAKENDUSOTSUS (EL) 2019/309,
         18. veebruar 2019,
         millega antakse Leedule luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2006/112/EÜ artikli 193 kohaselt on tavaliselt maksuhalduritele käibemaksu tasuma kohustatud kaubatarneid tegev või teenuseid osutav maksukohustuslane.
                  
               
                     (2)
                  
                  
                     Kirjas, mille komisjon registreeris 16. oktoobril 2018, taotles Leedu luba kehtestada erimeede, millega tehakse erand direktiivi 2006/112/EÜ artiklist 193, et kohaldada kõvaketaste tarnete suhtes pöördmaksustamist („erimeede“).
                  
               
                     (3)
                  
                  
                     Kooskõlas direktiivi 2006/112/EÜ artikli 395 lõike 2 teise lõiguga teavitas komisjon 19. novembri 2018. aasta kirjaga Leedu taotlusest teisi liikmesriike. Komisjon teavitas 20. novembri 2018. aasta kirjaga Leedut, et tal on taotluse hindamiseks kogu vajalik teave.
                  
               
                     (4)
                  
                  
                     Leedu avastas varifirmadega seotud ühendusesisesed pettused elektroonikakaupade, nagu sülearvutid, mobiiltelefonid, tahvelarvutid ja kõvakettad puhul. Sellise tegevuse maht ja ulatus avaldavad otsest negatiivset mõju riigieelarvele.
                  
               
                     (5)
                  
                  
                     Leedu on võtnud mitmeid meetmeid, et võidelda selliste käibemaksupettustega ja neid ära hoida. Leedu hinnangul ei ole kõnealused meetmed piisavad, et hoida ära käibemaksupettusi elektroonikakaupade tarnete puhul.
                  
               
                     (6)
                  
                  
                     Leedu kavatseb võtta elektroonikakaupade suhtes kasutusele direktiivi 2006/112/EÜ artiklil 199a põhineva pöördmaksustamise. Kõnealune artikkel ei hõlma aga kõvakettaid.
                  
               
                     (7)
                  
                  
                     Selleks et näha ette terviklikum pöördmaksustamine, mida kohaldataks mitte üksnes elektroonikatoodete suhtes, mis on juba hõlmatud direktiivi 2006/112/EÜ artikliga 199a, vaid ka kõvaketaste suhtes, taotleb Leedu luba kehtestada erimeede.
                  
               
                     (8)
                  
                  
                     Arvestades erimeetme võimalikku positiivset mõju Leedu tuvastatud käibemaksupettuse vastases võitluses, tuleks erand kehtestada piiratud ajavahemikuks alates 1. märtsist 2019 kuni 28. veebruarini 2022.
                  
               
                     (9)
                  
                  
                     Üldiselt lubatakse erandeid kehtestada piiratud tähtajaks, et oleks võimalik hinnata erimeetme asjakohasust ja tõhusust. Erandid annavad liikmesriikidele aega võtta vastu muid tavapäraseid meetmeid, et lahendada probleem enne erimeetme kehtivuse lõppemist, mis muudaks erandi pikendamise seega ülearuseks. Erand, millega lubatakse kasutada pöördmaksustamist, antakse üksnes erandkorras konkreetses valdkonnas, kus esineb pettusi, ning see on viimane abinõu. Kuni erimeetme kehtivuse lõppemiseni peaks Leedu rakendama muid tavapäraseid meetmeid, et võidelda käibemaksupettuse vastu kõvaketastega kauplemisel, mistõttu ei oleks nende tarnete puhul enam vaja teha erandeid direktiivi 2006/112/EÜ artiklist 193.
                  
               
                     (10)
                  
                  
                     Erimeetmel ei ole negatiivset mõju käibemaksust tulenevatele liidu omavahenditele,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina direktiivi 2006/112/EÜ artiklist 193 antakse Leedule luba teha kõvaketaste tarnete puhul käibemaksu tasumise eest vastutavaks tarne saaja.
         
         
            Artikkel 2
            Käesolev otsus jõustub selle teatavakstegemise päeval.
            Käesolevat otsust kohaldatakse alates 1. märtsist 2019 ja see kaotab kehtivuse 28. veebruaril 2022.
         
         
            Artikkel 3
            Käesolev otsus on adresseeritud Leedu Vabariigile.
         
         
            Brüssel, 18. veebruar 2019
            
               
                  Nõukogu nimel
               
               
                  eesistuja
               
               N. BĂDĂLĂU
            
         
         
            (1)  ELT L 347, 11.12.2006, lk 1.